Ich, Hensli Jerg, zuͦ den zitten weibel ze Brugg, tuͦn kunt aller menglichem und bekenn offenlich mit disem brief, ✳ dz ich ze Brugg in der stat offenlich zegericht sass des jàrs und tags, als
diser brief geben ist, in namē, an statt, òch von sunder heissens und enphelhens wegen des wisen Hansen Swertzers, do zemàl schulth̄ ze Brugg, da fùr mich kamend in offen, vˀbannē gericht die bescheiden̄
Hartman Meygˀ an einē teil, und Heini Knonowˀ, beid burgˀ ze Brugg, an dem andˀn teil, und zuͦ beidˀ sitt vˀfùrsprechet. offnet und vˀjah der egen̄t Hartmā Meygˀ wolbedàht mitt guͦttˀ zitlichˀ
vorbetrâhtung, als er ein mùt kernē geltz gehebt hett uff des egen̄ten Heini Knonowers hus, der inn an kom̄ wer in koͧffes wis umb zwelff guldin mitt soͤlichem geding, dz inn der selb
Heini Knonowˀ odˀ sin erben widˀ umb koͧffen moͤhtind och mitt zwelff guldin. also hett der selb Heini Knonowˀ den mùt kernē gelt widˀ umb von im koͧfft umb zwelff guldin Rinscher,
guͦtter und gengˀ und hett im och die zwelff guldin also bar frùntlich ussgericht und bezalt, die er in sinē schinbarē nutzz bewent hett, des er offenlich vor mir vˀjah. und als er nū
einē brief umb den selben mùt kernē geltz gehebt hett, den hett er nū verleit odˀ villiht verlorn, und umb dz dˀ Knonowˀ, vorgen̄t, und sin erben fùrbz hin von desselben mùtt
kernē geltz wegē nitt bekùmbˀt und geschadget wrdint, ob dz wer, dz der brief deheinost widˀ fundē wrd, umb dz er den̄ gentzlich tod, krafftlos, hin und ab wer, liess dˀ egen̄t Hartman
Meygˀ an reht, wz reht were. do ward nàch minˀ urfràg einhelklich uff den eyd erteilt, sidmàls und Hartmā Meigˀ gichtig wer, dz dˀ Knonowˀ den mùt kernē geltz vō im koͧfft hett
umb zwelff guldin und inn dero och bezalt, ✳ dz er den̄ sich desselben mùt kernē geltz ab des vorgen̄ Heini Knonowers hus enzihen und den uffgeben soͤlt in min hand von des gerichtz
und ich den̄ den selbn̄ mùt kernēgeltz widˀ umb in hand Heini Knonowers und sinˀ erben. disz uffgebung beschah von Hartman Meygˀn in min hand und durch mich in Heinrich
Knonowˀs und sinˀ erben hand, also dz aber do nach minˀ urfràg einhelklich uff den eyd erteilt ward, dz sich der egen̄t Hartman Meygˀ des mùt kernē geltz enzigē und den uffgebn̄
hett und der durch mich geantwrt wer in hand und gewalt Heini Knonowers und sinˀ erben, das es billich krafft, maht und handvesti haben und stett und vest bliben soͤlt nū
und hie nàch, und des och der obgeschr₎ Hartman Meigˀ wer sin soͤlt nàch reht, wo, wenn und wie dik des Heini Knonowˀ odˀ sin erben nottdurfftig nū odˀ harnachmàls
nottdurfftig sind. und wer och, das dehein brief nū odˀ in kùnfftigen zitten umb den obgeschribnē mùt kernē geltz funden wrd, die selben brief soͤllend fùrbz gentzlich
und gar tod, krafftlos, hin und dem egen̄ten Heini Knonowˀ und allen sinen erben ùber al kein schad sin noch deheinē gebrestē bringē in keinē weg ungevarlich. dess begert
der vilgen̄t Heini Knonowˀ urkùnd von dem gericht, dz im òch mitt rehtˀ, einhelligˀ urteil erkent ward und dz ich im dz besigelt soͤlt schaffen mitt des obgen̄ten schulth̄n
insigel. hie by warend ingericht und sind och disz gezùgen Ruͤdi Etterli, Cuͦntz Wirt, Uͤly Stappffer, Uͤly Gemely, Clewi Uͤrli, Hans Swàb, Hans vō Wintˀtur und suss ander
erberˀ lùtten vil. und des ze urkùnd so gib ich, obgen̄tˀ weibel, disen brief, vˀsigelt mit des obgeschr₎ schulth̄n insigel. ich, obgen̄tˀ schulth̄, vˀgich, dz ich min eygen insigel offenlich
an disen brief gehenkt hab, wan es gericht und urteil also gebn̄ hàt, doch mir und minē erbn̄ àn schaden. dar zuͦ ze noch merˀ urkùnd so hab ich vorgen̄tˀ Hartman
Meygˀ min eygen insigel och gehenkt an disen brief, dˀ geben ist uff sant Niclaus aubend, do man zalt vō Cristi gebuͤrt tusend vierhundˀt zweintzig und siben jar.